b"\n_START_ARTICLE_\nMusaranya de Millet\n_START_SECTION_\nDescripci\xc3\xb3\n_START_PARAGRAPH_\n\xc3\x89s pr\xc3\xa0cticament id\xc3\xa8ntica a la musaranya cuaquadrada, tant pel que fa a les dimensions com a la morfologia. Presenta una cua llarga (equival a 2/3 parts de la longitud del cap, m\xc3\xa9s el cos), de secci\xc3\xb3 quadrada a la base, no t\xc3\xa9 p\xc3\xa8ls llargs esparsos entre els de recobriment, les orelles queden amagades entre els p\xc3\xa8ls del cap, i les puntes de les dents s\xc3\xb3n de color vermell intens._NEWLINE_La coloraci\xc3\xb3 general t\xc3\xa9 un aspecte tricolor: marr\xc3\xb3 fosc pel dors, marr\xc3\xb3 m\xc3\xa9s clar pels flancs i gris o marr\xc3\xb3 p\xc3\xa0l\xc2\xb7lid pel ventre. Les tres franges de color es diferencien perfectament, tot i que la transici\xc3\xb3 de l'una a l'altra \xc3\xa9s m\xc3\xa9s o menys gradual._NEWLINE_Dimensions corporals: cap + cos (6,7 - 7,6\xc2\xa0cm) i cua (4,3 - 4,9\xc2\xa0cm)._NEWLINE_Pes: 6 - 10\xc2\xa0g.\n_START_SECTION_\nH\xc3\xa0bitat\n_START_PARAGRAPH_\nPinedes, vores de rius, pastures i altres indrets humits de muntanya.\n_START_SECTION_\nCostums\n_START_PARAGRAPH_\nPer capturar cucs de terra i altres invertebrats subterranis, excava galeries al s\xc3\xb2l ajudant-se del musell i les potes anteriors, o b\xc3\xa9 s'introdueix als caus excavats per talpons i altres animals._NEWLINE_Activa tant de dia com de nit.\n_START_SECTION_\nEsp\xc3\xa8cies semblants\n_START_PARAGRAPH_\nLa musaranya cuaquadrada tendeix a ser bicolor, i en tot cas, els exemplars tricolors no presenten les tres franges de color tan clarament separades._NEWLINE_La musaranya nana t\xc3\xa9 la cua relativament m\xc3\xa9s llarga (equival a 3/4 parts de la longitud del cap m\xc3\xa9s el cos) i de secci\xc3\xb3 circular a la base."